SUN CITY. – Vanjaar se geveerde “Olimpiese kampioen” heet Abraham. Dié wedvlugduif van die Knokke-Heistse eienaar Filip Norman het die afgelope naweek sy teenstanders behoorlik stertvere gewys. Dit het hom net agt uur en 36 minute geneem om van Trompsburg in die Vrystaat die Pilanesberg in Noordwes oor te steek, en sodoende die $200 000 (R1 481 716 miljoen) se wen­geld op te raap. Die Sun City Miljoen Dollar-duiwewedvlug is die Olimpiese Spele van internasionale duifwedvlugte, het mnr. Zandy Meyer, wedvlugdirekteur, gesê. Die 552 km wat die duiwe moet aflê, maak van die wedvlug die strafste een ter wêreld; 26 lande het deelgeneem. Altesame 2 866 duiwe is Saterdag om 06:00 naby Trompsburg vrygelaat. Die duiwe moet oor die Vrystaatse vlakte na die Pilanesberg vlieg. “Oriëntasie is die heel belangrikste eienskap van die duif,” het Meyer vertel. “Geen duif vlieg vinniger as die ander nie. Die duif wat die reguitste vlieg, wen. Sommige reken die duif gebruik die magnetiese velde van die aarde om sy rigting te bepaal. “Saam met die duif se goeie reuksintuig is dit sy vermoë om lae klanke te kan hoor wat hom verder help. Die geruis van die wind veroorsaak bepaalde klankpatrone waarvolgens die duif vlieg. Eienaardig genoeg is sig die minste belangrik vir ’n duif wanneer dit by oriëntasie kom. “Die grootste gevare vir die duif op die roete is mensgemaakte obstruksies soos hoëspanningsdrade en TV-antennas. “Roofvoëls pla nie regtig nie. In gelyke vlug is ’n duif vinniger as ’n roofvoël. ’n Roofvoël kan ook nie sy topspoed volhou soos ’n duif nie,” sê Meyer. In die aanloop na die groot wedvlug word ’n finale, gebalanseerde ertjie-, koring-, mielie- en sorghumdieet deur die geveerde deelnemers verorber. “Van Trompsburg behoort die duiwe twee keer te sak vir water. Op daardie afstand is kos nie belangrik nie.” Die duiwe doen die wedvlug net een keer, en daarna word hulle opgeveil. ’n Toets vir opkikkers word gedoen op die eerste drie duiwe wat land.